Delhi-NCR Weather Update: दिल्‍ली-एनसीआर में बारिश, पहाड़ों पर बर्फबारी, शुरू हो गया सर्दी का सितम
मौसम विशेषज्ञों का कहना है कि पश्चिमी विक्षोभ की सक्रियता की वजह से पहाड़ी इलाकों में बर्फबारी का दौर शुरू हो रहा है, जबकि मैदानी इलाकों में बारिश की संभावना बनी हुई है। उत्तरी हिमालय से आने वाली सर्द हवाएं दिल्ली की ठिठुरन बढ़ा रही है।
नई दिल्ली: दिल्ली-एनसीआर में बारिश को लेकर मौसम विभाग का अनुमान बिल्कुल सटीक बैठा और रविवार शाम से बूंदाबादी शुरू हो गई। ये बारिश आज भी जारी रह सकती है। इस बारिश की वजह से जहां तापमान में गिरावट आएगी वहीं घने कोहरे की भी आशंका जताई जा रही है हालांकि इस बारिश के वावजूद प्रदूषण से राहत मिलने के आसार कम ही हैं फिर भी थोड़ा बहुत फर्क आ सकता है। मैदानी इलाकों में जहां बारिश हो रही है वहीं पहाड़ों पर बर्फबारी होने लगी है। जम्मू कश्मीर से लेकर उत्तराखंड तक के में कई इलाकों में बर्फ पड़ी है और अगले 24 घंटे में जम्मू-कश्मीर, हिमाचल और उत्तराखंड में हल्की से भारी बर्फबारी हो सकती है।मौसम विशेषज्ञों का कहना है कि पश्चिमी विक्षोभ की सक्रियता की वजह से पहाड़ी इलाकों में बर्फबारी का दौर शुरू हो रहा है, जबकि मैदानी इलाकों में बारिश की संभावना बनी हुई है। उत्तरी हिमालय से आने वाली सर्द हवाएं दिल्ली की ठिठुरन बढ़ा रही है। विशेषज्ञों का कहना है कि अगले सप्ताह से तेजी से पारा गिरेगा और सर्दी बढ़ेगी।इस बीच दिल्ली में फिलहाल प्रदूषण के स्तर में कोई खास सुधार की संभावना नहीं है। सिस्टम ऑफ एयर क्वालिटी एंड वेदर फॉरकास्टिंग एंड रिसर्च (SAFAR) के अनुसार दिल्ली का एयर क्वालिटी इंडेक्स (AQI) आज 347 दर्ज किया गया। वहीं नोएडा का एक्यूआई भी बहुत खराब है और 312 रिकॉर्ड किया गया है। इसके अलावा गुरुग्राम में वायु गुणवत्ता सूचकांक 303 है। दिल्ली-एनसीआर में इस पूरे हफ्ते में वायु गुणवत्ता सूचकांक बेहद खराब स्तर पर 300 से अधिक ही रहने की संभावना है।बता दें कि एक्यूआई को शून्य और 50 के बीच 'अच्छा', 51 और 100 के बीच 'संतोषजनक', 101 और 200 के बीच 'मध्यम', 201 और 300 के बीच 'खराब', 301 और 400 के बीच 'बहुत खराब' और 401 और 500 के बीच 'गंभीर' श्रेणी में माना जाता है।